4. 1974: In 1970 het die Hoofbestuur van die FAK besluit om in die jare sewentig 'n boek uit te gee waarin die groei van Afrikaans beskryf word, en op hierdie dag is 'Afrikaans, ons pêrel van groot waarde', aan die publiek bekend gestel nadat geskenkeksemplare kort tevore aan die Staatspresident, mnr JJ Fouché, en die Eerste minister, mnr BJ Vorster, oorhandig is. Afrikaans het 'n merkwaardige eie geskiedenis. Dit het worsteljare deurgegaan op die gebied van die letterkunde, die kerklik lewe, die wetenskap en tegnologie, die sakelewe die uitsaai-, rolprent- en perswese, die regspleging, en in dié boek word die wonderlike groei van Afrikaans in woord en beeld weergegee. Honderd genommerde uitgawes in leeromslae en sewe duisend gewone hardebandeksemplare is gedruk, wat binne 'n jaar uitverkoop was.